
Centralizētās funkcijas vai koplietošanas pakalpojumu attīstības plāns

1. Centralizētā funkcija vai koplietošanas pakalpojums (turpmāk – pakalpojums)

	Mērķa finansējuma izlietojuma pārvaldības platformas lietošanas un uzturēšanas (VIRSIS ID – 62551) koplietošanas pakalpojums nodrošina mērķa finansējuma konkursu un programmu dzīves cikla digitalizāciju (pieteikumi, vērtēšana, līgumi, atskaites, maksājumi). Pakalpojums ir izmantojams vairākām institūcijām un paplašināms arī ārpus kultūras nozares. 
Komponentes (pakalpojuma sastāvdaļas):
· Platformas pamatfunkcionalitāte un institūcijām nodalītas Platformas instances;
· pašapkalpošanās portāls (elektroniskā pieteikšanās vide);
· portāla publiskā daļa.
Koplietošanas princips: katras institūcijas Platformas instance ir nodalīta no citu institūciju instancēm funkcionalitātes un datu līmenī, piekļuve tiek nodrošināta atbilstoši lietotāju lomām un tiesībām. Vienota vide, kurā var gan iesniegt, gan administrēt mērķa finansējuma konkursus/programmas.
Pakalpojuma sniegšanas un saņemšanas galvenie nosacījumi: pakalpojums tiek nodrošināts kā institūcijām nodalītas Platformas instances; instanču izveide balstīta uz institūcijas pieteikumu, un piekļuve instancei tiek nodrošināta tikai identificētiem lietotājiem.
Pakalpojuma galvenās funkcijas:
1. lietotāju pārvaldība un autentifikācija (tai skaitā Latvija.lv/VPM, ja attiecināms);
2. konkursu/programmu pārvaldība;
3. pieteikumu iesniegšana (tai skaitā automātiska saglabāšana);
4. vērtēšana un lēmumu dokumentēšana (auditējamība);
5. līgumu sagatavošana un parakstīšana ar drošu e-parakstu;
6. atskaites un maksājumu ierosināšana;
7. pārskati, statistika un datu eksports (tai skaitā Excel);
8. paziņojumi un komunikācija.
Attīstības virzieni:
A) konkursu/programmu pārvaldības pilnveide;
B) pieteikumu iesniegšanas pilnveide (lietotājpieredze, automātiskā saglabāšana, validācijas);
C) dokumentu/pielikumu apstrādes pilnveide (priekšskatījums, formātu noteikumi);
D) vērtēšanas procesa un auditējamības pilnveide (statusu vēsture, pamatojumi);
E) līgumi, e-paraksts un integrācijas;
F) pārskati/analītika un datu apmaiņa ar nozaru informācijas sistēmām (piemēram, Kultūras dati).
Platformas resurss “Programmatūra” ir reģistrēts VIRSIS ar ID – 62550.



2. Pakalpojuma sniedzējs

	Saskaņā ar Ministru kabineta 2023. gada 21. novembra noteikumu Nr. 675 “Mērķa finansējuma izlietojuma pārvaldības platformas noteikumi” 5. punktu pārvaldības platformas pārzinis Valsts informācijas sistēmu likuma izpratnē ir Kultūras informācijas sistēmu centrs, kas ir arī starpiestāžu pakalpojuma “Mērķa finansējuma izlietojuma pārvaldības platformas lietošana un uzturēšana” (pakalpojuma VIRSIS ID – 62551) sniedzējs.
Saskaņā ar minēto noteikumu 6. punktu platformas pārzinis nodrošina pārvaldības platformas kā informācijas un komunikāciju tehnoloģiju resursu kopuma pieejamību un sniedz atbalstu pārvaldības platformas instanču veidošanā.
Kultūras informācijas sistēmu centrs nodrošina pakalpojuma pārvaldību un uzturēšanu, tostarp uzraudzību (monitoringu), incidentu koordināciju, izmaiņu ieviešanas organizēšanu, piekļuves kontroles un audita žurnālu pārvaldību, kā arī pakalpojuma līmeņa (SLA) izpildes uzraudzību.



3. Pakalpojuma rādītāji (pakalpojuma līmeņa vienošanās līmeņi (SLA))

	Maksimālais pieļaujamais pakalpojuma pieejamības pārtraukums pakalpojuma darbības laikā ir 3,5 stundas mēnesī.
Tehniskā atbalsta darba laiks: darba dienās no plkst. 8.30 līdz 17.00.
Reakcijas laiks uz pieteikumu tiek piemērots tehniskā atbalsta darba laikā.
Ārpus tehniskā atbalsta darba laika pakalpojuma lietošana var būt pieejama, bet pieteikumu apstrāde tiek uzsākta tehniskā atbalsta darba laikā.
Tehniskā atbalsta saņemšanas kanāls: MAP (Mērķa finansējuma izlietojuma pārvaldības platforma) - Kultūras resora IKT atbalsts - Jira Ser…
Pieteikumu prioritātes nosaka atbilstoši pakalpojuma atbalsta un pieteikumu klasifikācijas kārtībai. 
Pakalpojuma pieprasījuma izskatīšanas termiņš: institūcijas iesniegto pieteikumu Platformas instances izveidei/pakalpojuma izmantošanai pārzinis izvērtē 10 darbdienu laikā. 
Pakalpojuma krustiskās komponentes - Mērķa finansējuma izlietojuma pārvaldības platformas darbības režīms - Platforma lietotājiem ir pieejama 24 stundas diennaktī, 7 dienas nedēļā. 



4. Pakalpojuma saņēmēju loks

	Esošais saņēmēju loks (institūcijas / finansējuma administrētāji):

Sabiedrības integrācijas fonds – viena aktīvā Platformas instance.

Plānotais saņēmēju loks (institūcijas / finansējuma administrētāji): Valsts kultūrkapitāla fonds un Nacionālais kino centrs, kā arī citas publiskās pārvaldes institūcijas, kuras administrē mērķa finansējumu un kurām Platformas instanču izveide ir attiecināma atbilstoši normatīvajam regulējumam.

Lietotāji (pakalpojuma tiešie lietotāji): mērķa finansējuma pretendenti un saņēmēji (fiziskas un juridiskas personas) attiecīgo programmu/konkursu ietvaros.

Projekta “Mērķa finansējuma izlietojuma pārvaldības platformas (MAP) attīstība” (turpmāk – projekts) rezultātā plānotais:

Platformas koplietošanas pakalpojuma pilnveide un paplašināšana Valsts kultūrkapitāla fonda, Nacionālā kino centra un citu publisko nozaru vajadzībām, nodrošinot efektīvāku projektu/finansējuma cikla pārvaldību (pieteikumi, izvērtēšana, līgumi, atskaites, maksājumu procesu atbalsts) un vienotu datu apriti; integrāciju attīstība ar citām valsts informācijas sistēmām tiks īstenota atbilstoši institūciju vajadzībām un projektā paredzētajam tvērumam.

Turpmākās attīstības perspektīva:

Pakalpojuma lietotāju paplašināšana institūcijām, kas veic valsts un Eiropas Savienības atbalsta fondu līdzekļu izlietojuma pārvaldību (finansējuma sadali un izlietojuma uzraudzību), kā arī plašāka platformas izmantošana projektu īstenotājiem – atbilstoši MK noteikumu Nr. 675 piemērošanas lokam.



5. Pakalpojuma sniegšanu nodrošinošais IKT risinājums

	Pakalpojuma sniegšanu nodrošina Platforma kā valsts koplietošanas informācijas sistēma un Platformas instances institūcijām atbilstoši instanču principam (katrai institūcijai pieejami tikai tās dati un procesi; centralizēta pārvaldība pārzinim).
Risinājuma galvenās sastāvdaļas:
1. Pašapkalpošanās portāls (Elektroniskā pieteikšanās sistēma) – pretendenta/saņēmēja darba vides pilnveide pieteikumu sagatavošanai un iesniegšanai, dokumentu pievienošanai, komunikācijai un atskaišu iesniegšanai;
2. Pašapkalpošanās portāla publiskā daļa – informācija par programmām/konkursiem un pieteikšanās iespējām, piekļuves ceļš uz autentificētu vidi;
3. Administrēšanas (Platformas darba vide) – finansējuma administrētājiem programmu/konkursu pārvaldībai, pieteikumu izvērtēšanai, lēmumu un līgumu apritei, atskaišu kontrolei, maksājumu procesu atbalstam, uzraudzībai un pārskatu/datu eksporta nodrošināšanai;
4. Lietotāju un piekļuves tiesību pārvaldība – lomu modelis, piekļuves kontrole un darbību izsekojamība/auditācijas pieraksti;
5. Integrāciju un dokumentu aprites atbalsts – atbilstoši MK noteikumiem Nr. 675 (tai skaitā droša elektroniskā paraksta izmantošana dokumentu apritē, kur attiecināms).



6. Pakalpojuma sniegšanas un saņemšanas tiesiskais regulējums un pakalpojuma ieviešanas stratēģija

	Esošais (un projekta īstenošanas laikā piemērojamais) tiesiskais regulējums:

MK noteikumi Nr. 675 (izdoti saskaņā ar Valsts informācijas sistēmu likuma 18. panta piektās daļas 1. un 2. punktu).

Ieviešanas/izvēršanas stratēģija:

Koplietošanas pakalpojumu ievieš pakāpeniski, pēc iestādes pieteikuma izveidojot tai atsevišķu vidi un nodrošinot tās darbību atbilstoši projekta īstenošanas plānam.2026. gadā Platformā darbojas viena aktīvā instance – Sabiedrības integrācijas fonds, kas Platformu jau izmantoto programmu/konkursu administrēšanai. Projekta ietvaros paredzēta Platformas pilnveidošana, nodrošinot instanču ieviešanu un nepieciešamo funkcionalitātes pilnveidi Valsts kultūrkapitāla fondam (paredzot pāreju no novecojuša risinājuma uz vienotu koplietošanas platformu) un Nacionālajam kino centram (kuram pašlaik nav savas projektu pārvaldības sistēmas).
Instanču ieviešana tiek īstenota pa posmiem, nodrošinot:
1. institūcijas procesu un prasību precizēšanu, lomu/tiesību modeli un konfigurāciju (programmas/konkursi, darba plūsmas, vērtēšanas un lēmumu aprite);
2. nepieciešamo datu sagatavošanu un, ja attiecināms, migrāciju no iepriekšējiem risinājumiem (īpaši Valsts kultūrkapitāla fonda gadījumā);
3. integrāciju un dokumentu aprites risinājumus, tai skaitā droša elektroniskā paraksta izmantošanu līgumu slēgšanā;
4. testēšanu, lietotāju apmācību un ieviešanu produkcijā;
5. pēc ieviešanas tiks nodrošināts atbalsts un uzraudzība, nodrošinot pakalpojuma nepārtrauktību, drošību, izmaiņu un incidentu pārvaldību.
Pārvaldības platformas pārzinis reģistrē un izvērtē institūcijas pieteikumu instanču izveidei, pieņem lēmumu par pieteikuma apstiprināšanu vai noraidīšanu un nodrošina drošu piekļuvi instancei tikai identificētiem lietotājiem, pārvaldot piekļuves tiesības. Izvēršanas laikā tiek ievērota vienota koplietošanas pakalpojuma pārvaldība, lai nodrošinātu standartizētu un drošu Platformas darbību visām instancēm.



7. Pakalpojuma finansēšanas pieeja1

	Platformas kā valsts koplietošanas pakalpojuma uzturēšana un darbības nepārtrauktības nodrošināšana tiek finansēta no valsts budžeta līdzekļiem atbilstoši normatīvajos aktos noteiktajai kārtībai (ievērojot MK noteikumus Nr. 675).

Platformas pilnveide un funkcionalitātes paplašināšana tiek finansēta projekta ietvaros Eiropas Savienības kohēzijas politikas programmas 2021.–2027. gadam 1.3.1. specifiskā atbalsta mērķa “Izmantot digitalizācijas priekšrocības iedzīvotājiem, uzņēmumiem, pētniecības organizācijām un publiskajām iestādēm” 1.3.1.1. pasākuma “IKT risinājumu un pakalpojumu attīstība un iespēju radīšana privātajam sektoram” ietvaros saskaņā ar Ministru kabineta 2024. gada 4. jūnija noteikumiem Nr. 338 “Eiropas Savienības kohēzijas politikas programmas 2021.–2027. gadam 1.3.1. specifiskā atbalsta mērķa “Izmantot digitalizācijas priekšrocības iedzīvotājiem, uzņēmumiem, pētniecības organizācijām un publiskajām iestādēm” 1.3.1.1. pasākuma “IKT risinājumu un pakalpojumu attīstība un iespēju radīšana privātajam sektoram” īstenošanas noteikumi”.



8. Pakalpojuma sniegšanas uzsākšanai vai izvēršanai nepieciešamā papildu valsts budžeta finansējuma apmērs un pamatojums, ņemot vērā arī ieguvumus un izmaksas2

	Nav plānots papildu valsts budžeta finansējums pakalpojuma sniegšanas uzsākšanai vai izvēršanai, jo attīstības aktivitātes tiek plānots finansēt 1.3.1.1. pasākuma “IKT risinājumu un pakalpojumu attīstība un iespēju radīšana privātajam sektoram” projekta ietvaros (projekta pasē norādītās kopējās attiecināmās izmaksas – 500 000 euro). 

Pakalpojuma uzturēšana pēc ieviešanas tiek nodrošināta no valsts budžeta esošajā kārtībā.



Lietotie saīsinājumi: 
SLA – (angl. – Service Level Agreement), pakalpojuma līmeņa vienošanās
IKT – informācijas un komunikācijas tehnoloģijas

Piezīmes.
1. Saskaņā ar Viedās administrācijas un reģionālās attīstības ministrijas informatīvo ziņojumu “Par valsts pārvaldes informācijas un komunikācijas tehnoloģiju koplietošanas pakalpojumu attīstības plānošanu un finansēšanu” (pieņemts zināšanai Ministru kabineta 2022. gada 7. jūnija sēdē (prot. Nr. 30 29. §)) definētajām centralizēto funkciju un IKT koplietošanas pakalpojumu finansēšanas pieejām. 
2. Aizpilda, ja 7. punktā norādītā izvēlētā finansēšanas pieeja paredz, ka pakalpojuma uzturēšanu pakalpojuma sniedzējs nevar nodrošināt atbilstoši esošajiem budžeta līdzekļiem un ir nepieciešama finansējuma pārdale no pakalpojuma izmantotājiem (citām valsts budžeta iestādēm) vai ir nepieciešams papildu valsts budžeta finansējums, kas tiks pieprasīts normatīvajos aktos noteiktajā kārtībā.

